Gyermek- és ifjúsági irodalom

A gyermekirodalom a gyermekek, a komolyabb művek befogadására még éretlen fiatalok számára írt, az ő igényeiket kielégítő szépirodalmi művek összessége. A gyermekirodalom alkalmazott irodalom is.

Gyermek, ill. ifjú főhőse van a legtöbb (ilyen) gyermekirodalmi műnek.

A német Kinder- und Jugendliteratur fogalmához hasonlóan magyarul is gyakran együtt említik a két korosztálynak szóló műveket, míg az angol, francia és az orosz nyelv csak a gyermekirodalom kifejezést használja. Az ifjúsági irodalom kifejezés mellett lassan kezd meghonosodni a kamaszirodalom, kamaszkönyv fogalma is, amely a gyermekirodalom és az ifjúsági irodalom között helyezkedik el.

A gyermek- és ifjúsági irodalom fogalmának tágabb értelmezésében ide soroljuk az ismeretterjesztő irodalmat is, valamint a szórakoztató irodalom és az ismeretterjesztés határmezsgyéjén elhelyezkedő sci-fit is.

Helye az irodalom egészében 
A gyermek- és ifjúsági irodalom a korszerűbb felfogás szerint a nemzeti irodalom és világirodalom integráns része, míg egy másik megközelítés csak mint a pedagógia szolgálatába állítható alkalmazott irodalmat tartja számon. Ez utóbbi felfogás szerint gyermek- és ifjúsági írónak lenni külön státusz, és szüksége van a gyermek- és ifjúsági irodalomnak saját intézményrendszerre is. Hazánkban azonban sem utóbbi, sem saját elméleti-kritikai fórum nincs; részben soha nem is alakult ki, részben pedig már megszűnt.

Sajátosságai 
A gyermek- és ifjúsági irodalom normái hasonlóak a felnőttirodaloméhoz, ám olyan sajátosságokkal bírnak, melyek betartására különösen ügyelni kell.

A gyermekirodalom lírai és epikai csoportra osztható, azaz gyermekversekre és mesékre. A gyermekköltészet sajátja a nyelvi szépség, ritmikusság, énekelhetőség, az érzelmek tiszta megjelenítése. A mesék rácsodálkoztatják a gyermeket a világra, élesen elkülönülnek az ellentétpárok (jó–rossz, szép–csúf), s a jó gyermekmese vége mindig pozitív kicsengésű. A gyermekirodalom inkább összművészeti, mint az ifjúsági és a felnőttirodalom. Testvérműfajaival együtt jelenik meg a mesében, bábozásban, éneklésben stb.

Az ifjúsági irodalom érdekessége, hogy egyrészt számos, korábban felnőtteknek írt mű mára az ifjúsági irodalom része lett (Swift társadalmi szatírája, a Gulliver utazásai, Gárdonyi történelmi regénye, az Egri csillagok vagy Verne utopisztikus művei), másrészt ennek fordítottja is igaz, sok eredetileg ifjúsági műnek induló, de másképp sikeredett alkotás komoly irodalmi elismerésre tett szert (például Kodolányi János Vízözönje, Lewis Carrolltól az Alice Csodaországban vagy J. R. R. Tolkientől A hobbit vagy A Gyűrűk Ura).

A jó ifjúsági irodalom nem unalmas, különösen figyel a nyelvi szabályok betartására, szabatos, világos, nem félrevezető az élet, a történelem, a természet és a nyelv törvényeit illetően. Az ifjúsági irodalomban kevesebb mű születik mint a felnőttirodalomban, mivel nehezebb művelni, „jó” ifjúsági művet írni; azonkívül számos országban alacsonyabb az elismertsége és anyagi megbecsültsége is.

Története

Világirodalom

Ókor 
Aiszóposz (Ezópusz)
Phaedrus: Lejegyezte, verses formába öntötte, latinra fordította Aiszóposz műveit, valamint írt Aiszóposzról is történetet), ezeket nevezzük fabulának. Ilyen történetek pl. A szőlő és a róka, Aiszóposz és a rossz író.

17. század 
La Fontaine: A róka és a holló, A róka és a gólya, A tücsök és a hangya.
Cervantes: Don Quijote
Az első mesegyűjtés Charles Perrault nevéhez kötődik Franciaországban. Címe: Lúdanyó meséi (1697).

18. század 
Daniel Defoe: Robinson Crusoe (mindenki megírta a saját hasonló történetét)
Jonathan Swift: Gulliver utazásai
Voltaire: Candide

19. század 
A mesegyűjtés kora: Achim von Arnim és Clemens Brentano népköltészeti gyűjtése, A fiú csodakürtje. A legjelentősebb Jacob és Wilhelm Grimm 1812-től megjelenő gyűjteménye, a (Gyermek- és családi mesék).A század első felére jellemző romantika legjobban Hauff és Andersen meséire hatott.

Charles Dickens regényeinek egyik fő témája a nehéz sorsú, szegény, árva gyerekek élete (Twist Olivér, Copperfield Dávid). Romantikus regényeiben a szeretet erejét hirdeti (Karácsonyi ének).Az amerikai Harriet Beecher Stowe regénye, a Tamás bátya kunyhója nagy hatással volt a rabszolgaság elleni küzdelmekre.

Jules Verne két irányban is újított. Behozta a tudományos-fantasztikus regényeket a köztudatba: (pl. Utazás a Holdba, Nemo kapitány, Utazás a Föld középpontja felé), valamint ún. utaztató regényeket is írt, (pl. Nyolcvan nap alatt a Föld körül, Kétévi vakáció, Grant kapitány gyermekei).

A kamaszfiúk körében népszerű indiánregények közül a legnagyobb sikert J. F. Cooper művei (pl. Az utolsó mohikán, Nyomkereső stb.), a század végén Karl May Winnetou-tetralógiája érték el.
Mark Twain: Tom Sawyer kalandjai, Huckleberry Finn kalandjai, Koldus és királyfi
R. L. Stevenson: A kincses sziget című kalózregény és A fekete nyíl című történelmi regény

Lewis Carroll (angol): Alíz csodaországban, Alíz tükörországban (Kosztolányi fordításában Évike csodaországban).

A 19. század végének jelentős meseírója Oscar Wilde: A meséinek (pl. A boldog herceg) az önfeláldozás, a szegényekkel való együttérzés az egyik fő motívuma.

20. század 
 Erich Kästner: Május 35., A két Lotti, A repülő osztály, Emil és a detektívek
 Jack London: A vadon szava, Fehér Agyar
 Selma Lagerlöf: Nils Holgersson csodálatos utazása
 James Matthew Barrie: Pán Péter-történetek
 Frances Hodgson Burnett: A kis lord, A titkos kert, A padlásszoba kis hercegnője
 L. Frank Baum: Oz, a nagy varázsló
 A. A. Milne: Micimackó

A 20. század végén, 1997-ben kezdődött J. K. Rowling Harry Potter regényfolyama, amely visszavezette a gyermekeket az olvasáshoz az egész világon.

Magyar irodalom 

A gyermekeknek szóló irodalom csak a 19. század második felében vált jelentőssé. A korábban megjelent művek (mint pl. Fáy András mesegyűjteménye 1820.) elsősorban felnőtteknek szólnak. A kevés számú kivételek közé tartozik Bezerédj Amália Flóri könyve (1836.) című műve.Arany László vagy Benedek Elek mesegyűjteményeinek megjelenésével (1862., illetve 1885.) kezdődött csak tulajdonképpen el az időszak, amikortól önálló gyermekirodalomról beszélhetünk. Petőfi Sándor elbeszélő költeményét, a János vitézt (1844.) is felnőtt olvasók számára írta.

Mesék, gyermekversek 
A magyar gyermekirodalom olyan remekműveket tart számon, mint Petőfi Sándortól Arany Lacinak, József Attilától az Altató, Weöres Sándor gyermekversei, Benedek Elek mesevilága, valamint mások művei, melyek nem ritkán humoreszkek, szójátékok, nyelvi tréfák.

A legismertebb gyermekversek
 Móricz Zsigmond: A török és a tehenek, Iciri-piciri
 Móra Ferenc: A cinege cipője
 József Attila: Betlehemi királyok, Altató
 Szabó Lőrinc: Falusi hangverseny, Nyitnikék
 Weöres Sándor: Ha a világ rigó lenne (verseskötet)
 Romhányi József: Szamárfül (verseskötet)

A legnépszerűbb mesekönyvek
 Benedek Elek: Magyar népmesék
 Sebők Zsigmond: Dörmögő Dömötör
 Szepes Mária: Pöttyös Panni-történetek
 Kálmán Jenő: Sicc-könyvek
 Fazekas Anna: Öreg néne őzikéje
 Tersánszky Józsi Jenő: Misi Mókus kalandjai
 Török Sándor: Kököjszi és Bobojsza
 Bálint Ágnes: Mazsola-történetek
 Kormos István: Vackor-könyvek
 Bodó Béla: Brumi-könyvek
 Marék Veronika könyvei
 Csire Gabriella: Turpi-könyvek
 Csukás István: Mirr-Murr-, Pom Pom- és Süsü-könyvek
 Lázár Ervin: A Hétfejű Tündér, a Négyszögletű Kerek Erdő
 Janikovszky Éva: Több képes meséskönyve (Te is tudod?; Ha én felnőtt volnék; Jó nekem)

Ifjúsági művek, kamaszkönyvek 
A magyar ifjúsági irodalom gyöngyszemei között tartjuk számon Molnár Ferenc A Pál utcai fiúk, Karinthy Frigyes Tanár úr kérem és Móra Ferenc Kincskereső kisködmön című művét, Fekete István több regényét (sok állatregényét, például a Vukot és a Bogáncsot, azonkívül a Tüskevár, a Téli berek, A koppányi aga testamentuma és a kevésbé ismert Végtelen út című regényeket) valamint Szabó Magda ifjúsági regényeit: (Álarcosbál, Születésnap, Abigél). A kamaszirodalom talán legnépszerűbb alkotásai Csukás István regényei: (Keménykalap és krumpliorr, Vakáció a halott utcában). A 60-as 70-es 80-as években íródott ifjúsági regények közül sok szól lakótelepi ('kulcsos') gyerekekről (pl. Nagy Katalin ifjúsági regényei).Böszörményi Gyula 2002-ben indult Álomfogó-regénysorozata („a magyar Harry Potter”) arat nagy sikert a magyar serdülők körében, Erdélyben pedig Csire Gabriella eposz- és mítoszfeldolgozásai. A 2010-es évektől Leiner Laura számít az egyik legnépszerűbbnek.

Online folyóiratok 
 Dörmögő Dömötör
 Napsugár
 Üveghegy
 Szitakötő
 Meseutca (megszűnt)

Jegyzetek

Források 
 A gyermek- és ifjúsági irodalom (Fogalomismertetés, sajátosságok, forrásrétegek, műfajok) 
 Gyermek- és ifjúsági irodalom (A Debreceni Egyetem jegyzete, Sándor Judit összeállítása)
 Gyermek- és ifjúsági irodalom (MEK)

További információk 
 Gyerekkönyv.lap.hu
 A Digitális Irodalmi Akadémia tagjainak gyermek- és ifjúsági könyvtára
 Gyermekirodalom; szerk. Komáromi Gabriella; Helikon, Bp., 1999 (Helikon universitas. Irodalomtudomány)
 Szöveggyűjtemény a gyermekirodalom tanulmányozásához; szerk. Balkó Irén; Konstantin Filozófus Egyetem Közép-európai Tanulmányok Kara, Nyitra, 2007
 Bárdos József–Galuska László Pál: Jegyzet a Gyermekirodalom kurzushoz; Kecskeméti Főiskola Tanítóképző Főiskolai Kar, Kecskemét, 2007
 Végh Balázs Béla: A gyermekirodalom változatai; Komp-Press–Korunk, Kolozsvár, 2007 (Ariadné könyvek)
Csokonai Attila: Hófehérke és a berlini fiúk. Egy hivatásos olvasó kalandozásai a gyermek- és ifjúsági irodalomban; Kiss József, Bp., 2010 (Könyvhét könyvek)
Végh Balázs Béla: Kalandozások a gyermekirodalomban; Savaria University Press, Szombathely, 2011 (Kézjegy)
Bárdos József–Galuska László Pál: Jegyzet a Gyermekirodalom kurzushoz; Kecskeméti Főiskola Tanítóképző Főiskolai Kar, Kecskemét, 2012
Kaland és mese. Körkép, 2016. A mai mese- és ifjúsági irodalom hazai nagyjai és nagy ígéretei. Könyvbarátoknak és leendő könyvbarátoknak 14 éves korig; Könyvmolyképző, Szeged, 2016
Mesebeszéd. A gyerek- és ifjúsági irodalom kézikönyve; szerk. Hansági Ágnes; FISZ, Bp., 2017 (Minerva könyvek)
Kertész Noémi: "A lengyelség iskolája". A lengyel romantika gyermekirodalma; Rézbong, Göd, 2018 (Felczak-könyvek sorozat)
"...kézifékes fordulást is tud". Tanulmányok a legújabb magyar gyerekirodalomról; szerk. Hansági Ágnes; Balatonfüred Városért Közalapítvány, Balatonfüred, 2018 (Tempevölgy könyvek)
Ölbeli játékoktól az iskolai játszmákig. Gyermek- és ifjúsági irodalom a közoktatás különböző szintjein; szerk. Baranyai Norbert, Gesztelyi Hermina; Debreceni Egyetemi, Debrecen, 2020 (Debreceni irodalom- és kultúratudományi tankönyvek)
Medialitás és gyermekirodalom; szerk. Hermann Zoltán; KRE–L'Harmattan, Bp., 2020 (Károli könyvek. Tanulmánykötet)
Elbe Hajnalka: Kárpátaljai magyar gyermekirodalom. Tanulmány; Intermix, Bp.–Ungvár, 2021 (Kárpátaljai magyar könyvek)

Kapcsolódó szócikkek 
 Romániai magyar ifjúsági irodalom
 Romániai magyar gyermekirodalom
 Finnországi gyermek- és ifjúsági irodalom